SÆRBERETNING Nr. 18/98 om EF-foranstaltninger til fremme af oprettelse af blandede selskaber i fiskerisektoren med Kommissionens svar (EF-traktatens artikel 188 C, stk. 4, andet afsnit) (98/C 393/01)

RESUMÉ AF SÆRBERETNINGEN OM EF-FORANSTALTNINGER TIL FREMME AF OPRETTELSE AF BLANDEDE SELSKABER I FISKERISEKTOREN

Ordningen med blandede selskaber blev indført af Rådet i 1990. Sigtet med ordningen var at bidrage til en reduktion af EF-fiskerflådens samlede kapacitet, som på daværende tidspunkt var på 2,3 mio. tons, og at yde hjælp til at finde levedygtige alternativer for de berørte fiskerfartøjer. Til dato er 188 projekter blevet godkendt, og 290 fartøjer med en kapacitet på 113 710 tons er blevet slettet af Fællesskabets fortegnelse over fiskerfartøjer. Omkostningerne forbundet hermed andrager 298 mio. ECU.

Gennemførelsen af ordningen var behæftet med følgende svagheder:

a) Der er blevet beregnet forkerte støttebeløb, fordi der er anvendt forskellige metoder til måling af fartøjer (jf. punkt 22 25).

b) Der var ikke fastsat tidsfrister for reparationer og tilpasninger i beslutningerne om støttegodkendelse (jf. punkt 26 27).

c) Der er blevet godkendt støtte for fartøjer, der ikke var i drift og derfor ikke var støtteberettigede (jf. punkt 28).

d) Tidligere udbetalt EF-støtte til nybygning eller modernisering af de fartøjer, der indgik i de blandede selskaber, er ikke altid blevet tilbagesøgt som foreskrevet, enten fordi medlemsstaten afslog at anvende bestemmelserne i forordningerne, eller fordi kontrolprocedurerne var ineffektive (jf. punkt 29 33).

e) I en række tilfælde var der ikke indgået de fornødne aftaler mellem partnerne, som skulle sikre, at de blandede selskaber var levedygtige (jf. punkt 36).

f) Der var udbetalt støtte for sunkne fartøjer, uden at medlemsstaterne eller Kommissionen havde undersøgt omstændighederne ved de pågældende forlis; selv om støttemodtagerne ikke har opfyldt deres forpligtelser, er der ikke taget skridt til hverken at tilbagesøge eller ophæve støtten (jf. punkt 39 42 og 53).

g) EF-støtten til projekter for blandede selskaber er dobbelt så høj som støtten ved eksport af et fartøj. Ordningen burde derfor have omfattet passende garantier, der skulle sikre, at støttemodtagerne i en minimumsperiode overholdt deres forpligtelse til at holde fartøjerne i drift og forsyne EU-markedet med fisk (jf. punkt 59 60).

Generelt konstateredes det under revisionen, at Kommissionen og medlemsstaterne bør administrere ordningen strengere for at sikre en forsvarlig økonomisk forvaltning.

Kommissionen burde tage sine tilsyns- og kontrolprocedurer op til revision og tilbagesøge EU-støtte, som ikke er anvendt i overensstemmelse med forordningerne (punkt 23, 28, 31 33, 37 38 og 41 42).

For så vidt angår foranstaltningens effektivitet, konstateredes følgende:

a) En tredjedel (113 710 tons) af den samlede reduktion af fartøjskapaciteten siden foranstaltningens vedtagelse kan tilskrives denne. Den har dog praktisk taget ikke haft nogen effekt på det samlede fiskeri i EF-farvande, hvilket ses af, at de årlige fangstmængder har ligget på et stabilt niveau (jf. punkt 57).

b) Ca. 90 % af de fartøjer, projekterne omfattede, fiskede allerede i tredjelandsfarvande; alligevel undersøgte man ikke, hvilke konsekvenser forlægningen af fiskeriet har for de internationale fiskeriaftaler (IFA'er), EU har indgået (jf. punkt 58).

INDLEDNING

1. Siden 1983 har Rådet i en række flerårige udviklingsprogrammer (FUP) opstillet mål for væsentlige reduktioner i medlemsstaternes fiskerflåder, fordi kapaciteten langt overstiger de disponible fiskeressourcer. I det seneste udviklingsprogram, FUP IV, fra april 1997, har Rådet stillet krav om, at fiskeriindsatsen yderligere skal reduceres med op til 30 % i perioden 1. januar 1997 31. december 2001 (1).

2. EF har bidraget til den reduktion af fiskerflåderne, der er fastsat i FUP, ved at yde støtte til projekter iværksat med henblik på fartøjers endelig ophør med fiskeri. Foranstaltningerne omfatter ophugning, endelig overførsel til et tredjeland eller endelig overgang til anden anvendelse end fiskeri. I 1993 vedtog Retten en særberetning om iværksættelsen af foranstaltninger til omstrukturering, modernisering og tilpasning af EF-fiskerflådernes kapaciteter (2); denne særberetning blev fulgt op i årsberetningen for 1996 (3).

3. Det endelige mål for FUP er at beskytte Fællesskabets fiskeressourcer mod overfiskning og dermed at bidrage til et økonomisk bæredygtigt fiskeri og sikre beskæftigelsesmulighederne i sektoren på mellemlang til lang sigt (jf. tabel 1). Oprettelsen af blandede selskaber kan bidrage til at opfylde dette mål. Det skal i denne forbindelse tages i betragtning, at hver arbejdsplads på havet medfører ca. fire arbejdspladser på landjorden både i de forudgående produktionsled (skibsbygning og vedligeholdelse) og i de efterfølgende produktionsled (forarbejdning og afsætning af fiskerivarer). Desuden er alle virksomheder med tilknytning til fiskeriet koncentreret i bestemte områder, hvor de, målt i produktion og indkomst, kan være den afgørende indkomstfaktor (4).

4. Den Europæiske Union (EU) er nettoimportør af fiskerivarer (jf. tabel 2 og tabel 3).

5. En af de løsninger for fiskerisektoren, man overvejede, var derfor at gennemføre foranstaltninger som tilskyndelse til forlægning af fiskeriet til tredjelandsfarvande. Da flere og flere tredjelande i 1980'erne erklærede områderne 200 sømile fra kysten for eksklusive økonomiske zoner (EØZ), indgik EF internationale fiskeriaftaler (IFA), for at EF-fartøjer kunne få lov til at fiske i de pågældende landes farvande.

6. Ordningen med blandede selskaber, som indførtes i 1990 ved Rådets forordning (EØF) nr. 3944/90 om ændring af forordning (EØF) nr. 4028/86 (5) er ment som supplement til denne foranstaltning. I henhold til denne forordning yder Fællesskabet støtte til redere i Fællesskabet, som indvilliger i at overføre deres fartøj endeligt til et tredjeland og oprette selskaber sammen med partnere i det pågældende land, hvorved de fortaber retten til med det pågældende fartøj at fiske på fangstpladser i Fællesskabet og til at udnytte fiskerettigheder i henhold til de IFA'er, EU har forhandlet og finansieret.

7. De støttemodtagere, som opretter sådanne selskaber, forpligter sig til i første række at forsyne Fællesskabets marked med fisk fra det blandede selskab.

8. I perioden 1991 1997 blev der ydet finansiel støtte på i alt 298 mio. ECU til 188 projekter for blandede selskaber (jf. tabel 4). I 1997 undersøgte Retten gennemførelsen af støtteordningen for blandede selskaber i Grækenland, Spanien, Frankrig, Italien og Portugal, som tilsammen tegner sig for 95 % af den fællesskabsstøtte, der i alt er ydet under denne foranstaltning. Revisionen omfattede en undersøgelse af de administrative procedurer og kontrolprocedurer, Kommissionen og medlemsstaterne har iværksat. Lovligheden og den formelle rigtighed af i alt 50 projekter, der er godkendt under foranstaltningen, og som repræsenterer ca. 33 % af EF's samlede finansielle støtte, blev efterprøvet, og det blev undersøgt, om den økonomiske forvaltning havde været forsvarlig (jf. tabel 5).

BESKRIVELSE AF DE REVIDEREDE AKTIVITETER

Retsgrundlaget

9. Ordningen med støtte til blandede selskaber blev indført i 1990 ved Rådets forordning (EØF) nr. 3944/90 om ændring af forordning (EØF) nr. 4028/86. Tilsvarende nationale foranstaltninger havde eksisteret i Spanien og Portugal i ca. ti år, før disse lande tiltrådte Fællesskabet i 1986. Ordningen blev for første gang anvendt i perioden 1991 1993 i henhold til Kommissionens forordning (EØF) nr. 1956/91 (6). Kommissionen forvaltede ordningen direkte og modtog anmodningerne om støtte til de enkelte projekter, udvalgte de projekter, der skulle modtage støtte, udbetalte støtten direkte til modtagerne og var ansvarlig for at overvåge projekterne og følge dem op. Dette gælder stadig for de projekter, der var blevet godkendt i denne periode, men som endnu ikke er gennemført.

10. I Rådets forordning (EØF) nr. 3944/90 er et blandet selskab defineret som »et privatretligt selskab, for hvilket der er indgået en aftale om blandet selskab mellem en eller flere redere i Fællesskabet og en eller flere partnere i et tredjeland, med hvilket Fællesskabet opretholder forbindelser, når sigtet med selskabet er at udnytte og øge værdien af fiskeressourcerne i farvande, der henhører under disse tredjelandes overhøjhed og/eller jurisdiktion, med sigte på i første række at forsyne Fællesskabets marked« (7).

11. Ydelse af fællesskabsstøtte er betinget af, at fartøjerne har en længde på mindst 12 meter, er teknisk egnede til det påtænkte fiskeri, har været i drift i over fem år (jf. dog en række undtagelser) (8), fører en medlemsstats flag og er registreret i en havn i Fællesskabet. Fartøjerne skal definitivt overføres til det tredjeland, der berøres af det blandede selskab.

12. Støtten kan have form af:

a) kapitaltilskud, der udbetales i en eller flere rater og/eller

b) rentegodtgørelse i forbindelse med lån, der ydes af nationale eller internationale penge- og finansieringsinstitutter, og/eller

c) kapitaltilførsel i forbindelse med udvidelse af garantifonde for lån, der er optaget med henblik på oprettelse af det pågældende blandede selskab.

Som for de øvrige foranstaltninger med henblik på endelig reduktion af fiskerikapaciteten beregnes EF-støtten på grundlag af fartøjets alder og dets kapacitet målt i bruttoregisterton (BRT). Medlemsstaterne skal betale et beløb på mellem 20 % og 50 % af fællesskabsstøtten.

13. Følgende projekter skal prioriteres højest:

a) Projekter, der vedrører fartøjer, som udøver deres aktiviteter i farvande i Fællesskabet, som udnyttes intensivt, eller i farvande uden for Fællesskabet, hvor det er vanskeligt at få adgang til ressourcerne.

b) Projekter, som vedrører tredjelande, der frembyder tilstrækkelige garantier for EF-investeringerne, og som råder over betydelige fiskeressourcer, som er af interesse for EF-markedet.

14. Anmodningerne om udbetaling indgives til Kommissionen via myndighederne i den berørte medlemsstat, som skal afgive udtalelse om anmodningens gyldighed og opbevare de fornødne bevisdokumenter.

15. I de første tre på hinanden følgende år efter oprettelsen af det blandede selskab skal støttemodtagerne hver tolvte måned til Kommissionen indsende periodiske rapporter om selskabets virksomhed, herunder kopier af regnskaberne og af de officielle dokumenter vedrørende fiskeriet og landingerne/omladningerne.

16. Med vedtagelsen af Rådets forordning (EØF) nr. 2080/93 (9) og Rådets forordning (EF) nr. 3699/93 (10) er forvaltningen og finansieringen af de blandede selskaber blevet lagt ind under det finansielle instrument til udvikling af fiskeriet (FIUF). I overensstemmelse med subsidiaritetsprincippet er det derfor nu medlemsstaterne, der skal udvælge de projekter, der skal finansieres inden for rammerne af de samlede tildelinger, der er fastsat i de operationelle programmer. Det er også medlemsstaterne, der skal forvalte og overvåge projekterne, herunder udbetale beløbene til modtagerne og følge op på de projekter, der er blevet godkendt. Når de operationelle programmer først er godkendt, skal Kommissionen nu kun deltage i arbejdet i overvågningsudvalgene, godkende de finansieringsplaner og udgiftsanmeldelser, medlemsstaterne indsender, og på grundlag heraf udbetale de samlede forskud til medlemsstaterne.

17. På strukturfondsområdet gælder subsidiaritetsprincippet, og i overensstemmelse hermed er bestemmelserne i henhold til FIUF mindre detaljerede end dem, der tidligere var gældende i medfør af Rådets forordning (EØF) nr. 4028/86. Støtten beregnes stadig på grundlag af fartøjets alder og tonnage, men tonnagen måles nu enten i BRT eller i BT (bruttotons). Til projekter, der er godkendt i regioner under mål nr. 1, skal medlemsstaternes bidrag være på mindst 25 % af den samlede offentlige støtte og til projekter, der er godkendt i andre regioner, skal det udgøre mindst 50 %.

18. Siden 1993 har de internationale fiskeriaftaler, de såkaldte»anden generations-IFA'er« omfattet bestemmelser om støtte til blandede selskaber. Til dato er der imidlertid kun blevet gennemført sådanne projekter (ved udgangen af 1997 var der blevet overført 33 fartøjer) i forbindelse med aftalen med Argentina, som blev godkendt ved Rådets forordning (EØF) nr. 3447/93 (11). I henhold til procedurerne for forvaltning og kontrol af sådanne projekter skal medlemsstaterne forelægge forslag for Kommissionen, og en blandet komité sammensat af repræsentanter for EU og Argentina skal udvælge de projekter, der skal finansieres, hvorefter disse godkendes af Kommissionen og de argentinske myndigheder. Den blandede komité skal også kontrollere projekterne og føre tilsyn med anvendelsen af den finansielle bistand.

19. Til de projekter for blandede selskaber, der er godkendt i henhold til denne aftale, er der udbetalt 20 % mere i EF-støtte beregnet på grundlag af fartøjets alder og tonnage målt i BRT, end der ville kunne udbetales i henhold til forordning (EØF) nr. 4028/86, og 30 % mere end i henhold til forordning (EF) nr. 3699/93. Endvidere betaler Fællesskabet, via de argentinske myndigheder, en supplerende støtte, der ydes som driftskapital til de blandede selskaber og svarer til 15 % af det beløb, der udbetales til rederen i Fællesskabet. Aftalen indeholder ingen bestemmelser om, at projekterne skal medfinansieres af medlemsstaterne.

20. Revisionen omfattede alle tre forvaltningsordninger. Den støtte, der er ydet under hver af dem, vises i tabel 4.

BUDGETMIDLER

21. Som det fremgår af tabel 4, er der i perioden 1991 1997 ydet finansiel støtte på i alt 298 mio. ECU til 188 projekter for blandede selskaber, heraf er 234 mio. ECU blevet udbetalt. I henhold til forordning (EØF) nr. 4028/86 opføres bevillingerne under budgetkonto B2-1 1 0 0 (regioner under mål nr. 1), uanset hvilken region der er tale om. Retten har allerede flere gange påtalt dette (12). De projekter, der er godkendt i henhold til forordning (EF) nr. 3699/93, finansieres for mål nr. 1-regioners vedkommende over budgetkonto B2-1 1 0 0 og for mål nr. 5a-regioners vedkommende over budgetkonto B2-1 1 0 1. Forpligtelserne indgås, og betalingerne afholdes i årlige trancher, i overensstemmelse med strukturfondsforordningerne. Det er kun i de årlige arbejdsrapporter, medlemsstaterne fremlægger for Kommissionen (13), at der gives detaljerede oplysninger om de beløb, der faktisk er udbetalt til de enkelte projekter. Aftalen mellem EU og Argentina finansieres over budgetkonto B7-8 0 0 0 (Internationale fiskeriaftaler).

REVISIONSRESULTATER

Forvaltningen i medlemsstaterne

Beregning af fartøjstonnagen

22. Fartøjernes tonnage, som er et af de vigtigste elementer, når fællesskabsstøtten skal beregnes, kan udtrykkes enten i BRT (som fastsat i konventionen om et ensartet system for måling af skibe undertegnet i Oslo i 1947) eller i BT (som fastsat i konventionen om måling af skibe undertegnet i London i 1969). De to måleenheder er meget forskellige, for BT fastsættes på grundlag af fartøjets samlede volumen, mens det volumen, BRT måles på grundlag af, er mindre, da nogle af fartøjets rum, som regnes for ikke-produktive, ikke indgår i beregningen.

23. Retten konstaterede i medlemsstaterne, at man ofte forvekslede de to måleenheder. I forbindelse med projekterne SM/GR/3/91, SM/IT/2/94, SM/IT/3/94 og ARG/IT/SM/20-94 er BT-mål blevet betragtet som BRT-mål, hvilket har resulteret i, at der er blevet godkendt et større støttebeløb. Kommissionen bør i samarbejde med medlemsstaterne undersøge disse projekter på ny og beregne de tilsvarende BRT-mål, ændre de afgørelser, hvori støtten blev fastsat, og tilbagesøge det for meget udbetalte beløb.

24. I nogle tilfælde er problemet blevet yderligere kompliceret ved, at man har ligestillet nationale målemetoder, der afveg fra både BRT og BT, med BRT. Retten har allerede bemærket, at der stadig anvendes mange uensartede måleenheder i Fællesskabet (14). Faktisk har nogle medlemsstater, som f. eks. Spanien, Portugal og Italien aldrig undertegnet Oslo-konventionen, men har anvendt deres egne målemetoder (f. eks. »the Moorsom Ton«), indtil de metoder, der er fastsat i London-konventionen, blev vedtaget af EU.

25. I Fællesskabets fortegnelse over fiskerfartøjer er de nationale måleenheder registreret separat og ikke under hverken BRT eller BT, men i forbindelse med godkendelsen af støtten er disse nationale måleresultater blevet sidestillet med BRT. Revisionen gav imidlertid ikke altid sikkerhed for, at de svarer til BRT. I henhold til de italienske bestemmelser er den del af fartøjets volumen, der ikke skal medtages i beregningen, mindre end i henhold til Oslo-konventionen, og dermed er der risiko for, at den tonnage, der måles i henhold til disse nationale bestemmelser, er større end BRT, og der dermed også bliver udbetalt mere i støtte.

Er de fartøjer, der modtager støtte, egnede til det påtænkte fiskeri?

26. Et væsentligt krav i de gældende forordninger er, at de fartøjer, der ydes støtte til, skal være teknisk egnede til det påtænkte fiskeri. I realiteten kan der være behov for omfattende tilpasninger, og for så vidt angår de mange gamle fartøjer, der er ydet støtte til, kan det før forlægningen være nødvendigt at foretage et fuldstændigt eftersyn, så man kan være sikker på, at navigationssikkerheden er i orden, og fartøjet er økonomisk levedygtigt.

27. Under revisionen konstateredes det i alle medlemsstaterne, at det i de projekter, der var forelagt til godkendelse og selv i tilfælde, hvor de pågældende fartøjer var over 30 eller endog 45 år gamle (projekt SM/IT/3/93, SM/PO/5/91, SM/PO/FIFG/542 og SM/PO/8/93), ikke var præciseret, hvilke reparationer og tilpasninger, der skulle foretages forud for forlægningen, og det var heller ikke angivet, hvilke finansieringsforanstaltninger der ville være nødvendige. Desuden var der ikke fastsat en præcis tidsfrist for, hvornår tilpasningen skulle være foretaget. I projekt SM/PO/FIFG/542 viste fartøjet sig, efter at det var overført til de nye fangstpladser, at være uegnet til det planlagte fiskeri, hvad der gav tekniske og finansielle problemer for det blandede selskab, der var ydet støtte til.

Fartøjernes støtteberettigelse

28. En anden afgørende betingelse er, at de fartøjer, der godkendes som berettigede til at modtage EF-støtte, skal være i drift på tidspunktet for godkendelsen af støtten (15). Denne betingelse skyldes, at man vil sikre sig, at foranstaltningen får en positiv effekt på den faktiske fiskekapacitet og ikke på den teoretiske, men uudnyttede kapacitet. I Spanien konstateredes det imidlertid for flere projekters vedkommende (projekt SM/ES/12/91, ARG/SM/ES/25 94, ARG/SM/ES/26 94, ARG/SM/ES/28 94, ARG/SM/ES/33 95, ARG/SM/ES/34 95 og ARG/SM/ES/53 96), at den dag, projekterne blev godkendt, havde de pågældende fartøjer været ude af drift i længere tid og havde ligget ved kaj, enten fordi rederne havde finansielle problemer, eller fordi der var indledt retssager mod dem. Det drejer sig om udgifter på 16,7 mio. ECU.

EF-støtte til skibsbygning og modernisering er ikke blevet tilbagesøgt

29. I henhold til artikel 38 i Rådets forordning (EØF) nr. 4028/86 må fartøjer, til hvilke der er ydet fællesskabsstøtte, ikke sælges uden for Fællesskabet i en periode på ti år, når der er tale om støtte til nybygning, og fem år, når der er tale om støtte til modernisering. Allerede i den tidligere gældende forordning (16) var der en sådan bestemmelse. Når et fartøj, som har modtaget fællesskabsstøtte, eksporteres, bør støtten derfor i princippet tilbagesøges. Med vedtagelsen af FIUF i 1993 er begrebet tilbagesøgning af sådan støtte pro rata temporis nu indføjet eksplicit i den gældende forordning (17).

30. Som Retten tidligere har påpeget (18), har Kommission endnu ikke et egnet interface mellem sine databaser, så den kan finde frem til, hvor meget støtte der i alt er ydet til et givet fartøj. Dens forvaltnings- og kontrolsystemer kan ikke anvendes til at afgøre, om der til de enkelte fartøjer, der indgår i aftaler om blandede selskaber, er udbetalt støtte til nybygning og modernisering, som bør tilbagesøges. På dette punkt forlader Kommissionen sig faktisk stadig på den erklæring, medlemsstaten eller støttemodtageren frivilligt afgiver.

31. De spanske myndigheder mener, at tilbagesøgningsproceduren ikke skal anvendes på fartøjer, der indgår i blandede selskaber godkendt i medfør af Rådets forordning (EØF) nr. 4028/86 og aftalen med Argentina, og som eksporteres før udløbet af ovennævnte perioder. Begrundelsen herfor er, at der ikke udtrykkeligt var indført en sådan bestemmelse, da procedurerne vedrørende de blandede selskaber blev vedtaget. Kommissionen har ikke specifikke og detaljerede oplysninger om den støtte, der tidligere er ydet til fartøjer, der modtager støtte i forbindelse med projekter for blandede selskaber, og Retten har derfor ikke kunnet fastslå, hvor stort et beløb der i alt skal tilbagesøges.

32. I Frankrig (SM/FR/2/91) blev to af de tre fartøjer, som indgik i et blandet selskab (jf. også punkt 37), som i perioden 1987 1992 havde modtaget fællesskabsstøtte på i alt 2,3 mio. ECU til nybygning og modernisering, i 1992 eksporteret, uden at støtten blev tilbagesøgt pro rata temporis.

33. Når tidligere udbetalt fællesskabsstøtte til spanske og franske projekter ikke tilbagesøges, mens tidligere udbetalt støtte til græske og italienske projekter under lignende omstændigheder er blevet tilbagesøgt pro rata temporis, anvendes fællesskabsbestemmelserne ikke ensartet. Denne manglende konsekvens burde få Kommissionen til igen at gennemgå alle de projekter for blandede selskaber, der er godkendt, navnlig i Spanien og Frankrig, så det kan afgøres, om der er tilfælde, hvor støtten bør tilbagesøges.

En række blandede selskaber er ikke autentiske

34. I henhold til fællesskabsbestemmelserne skal det blandede selskab oprettes mellem en eller flere redere i Fællesskabet og en statsborger i det tredjeland, hvortil fartøjet udføres (19). Der skal være tale om en autentisk kommerciel aftale, og det blandede selskab skal være økonomisk og finansielt levedygtigt og give rimelig sikkerhed for, at de fartøjer, der overføres, fortsat vil have adgang til det pågældende tredjelands territorialfarvand inden for en overskuelig fremtid. Under revisionen konstateredes følgende eksempler, hvor disse betingelser ikke var opfyldt enten på det tidspunkt, hvor projekterne var godkendt, eller i de første år af selskabets virksomhed.

35. Til et projekt i Spanien (ARG/ES/SM/53 96) var der ydet et beløb på 2,5 mio. ECU i støtte. Mindre end et år efter at det blandede selskab var oprettet, var rederen i Fællesskabet blevet eneejer af dette. I et andet projekt (ARG/IT/SM/20 94), hvortil der var ydet fællesskabsstøtte på i alt ca. 2 mio. ECU, havde partneren øget sin andel til over 98 %, før restbeløbet blev udbetalt. I begge eksempler havde selskabet nok form af et blandet selskab, men det kan ikke siges, at der har været tale om et blandet selskab i egentlig forstand. Der blev ikke fastsat nogen frist for, hvornår det blandede selskab skulle retableres gennem optagelse af en ny lokal partner, og der blev heller ikke truffet foranstaltninger til at annullere støtten.

36. I Kommissionens og medlemsstaternes dossierer (SM/IT/2/91, SM/GR/3/91, SM/GR/8/92, SM/GR/10/92, SM/GR/3/93, SM/PO/FIFG/542) var der ikke nogen beviser på, at partnerne havde tilført de blandede selskaber kapital nok til at sikre deres levedygtighed. I praksis stiller EU-partneren det overførte fartøj, som er selskabets eneste materielle aktiv, til rådighed for det blandede selskab. Erhvervelsen af dette aktiv finansieres normalt ved, at det blandede selskab udsteder en fordring til EU-partneren. Denne gæld skal betales, før der kan blive tale om nogen form for nettofortjeneste fra det blandede selskab. Den væsentligste ulempe ved disse procedurer er, at partneren i tredjelandet ikke engagerer sig finansielt i at sikre det blandede selskabs succes.

Projekter for blandede selskaber er blevet ændret

37. Godkendte aftaler i forbindelse med blandede selskaber er i nogle tilfælde blevet ændret, uden at Kommissionen er blevet underrettet eller har givet sin godkendelse. Et projekt i Frankrig (SM/FR/2/91) indebar, at det blandede selskab skulle overføre tre fartøjer, som tilhørte to redere i Fællesskabet, til Senegal. Efter det første års virksomhed stod det klart, at projektet ikke var så vellykket som forudset, og et af fartøjerne blev solgt til tredjepart, mens de to resterende blev overført til et nyt blandet selskab i Peru. Før det resterende støttebeløb blev udbetalt, fik Kommissionen detaljerede oplysninger om, at der var oprettet et nyt blandet selskab, men de ændrede aftaler blev ikke godkendt officielt. Kommissionen har aldrig fået meddelelse om salget af det tredje fartøj. Kommissionen bør tage dette projekt op til fornyet overvejelse og afgøre, hvor stort et beløb (der er udbetalt 4,4 mio. ECU i støtte) der skal tilbagesøges.

38. I forbindelse med et blandet selskab i Angola, hvori både spanske og portugisiske redere deltog (projekt SM/ES/17/91-SM/PO/1/91), konstateredes der en alvorlig mangel på konsekvens og en række tilfælde, hvor betingelserne for at opnå fællesskabsstøtte ikke var opfyldt. I dette tilfælde havde en spansk og en portugisisk reder hver fremlagt et forslag om deltagelse i et blandet selskab for de respektive nationale myndigheder, og hver især havde ansøgt om fællesskabsstøtte til de fartøjer, der indgik i det blandede selskab. Revisionen af de to dossierer viste, at:

a) der var væsentlige afvigelser, for så vidt angår de regnskabsførte aktiver og driftsresultater, i regnskabet for det blandede selskab, som hver deltager forelagde for de respektive nationale myndigheder

b) det blandede selskab var blevet opløst ved gensidig overenskomst mellem deltagerne, efter at et af fartøjerne var sunket, men der er ikke vedtaget nogen beslutning om ændring af det oprindelige projekt

c) de øvrige fartøjer er blevet overført til andre blandede selskaber uden Kommissionens forudgående godkendelse.

EF-støtten (2,7 mio. ECU) bør tilbagesøges i det omfang, modtagerne ikke har opfyldt deres forpligtelser.

Fartøjer, der har modtaget støtte, er gået tabt som følge af ulykker

39. Under revisionen konstateredes det, at seks fartøjer, hvoraf de fem vedrørte portugisiske støttemodtagere (SM/PO/2/91, SM/PO/7/91, SM/PO/8/92, SM/PO/4/93 og PO/2.1.SG/1265/1/95) og det sjette indgik i et spansk projekt (SM/ES/17/91), senere var gået tabt som følge af ulykker. Hele støtten til projekt SM/PO/2/91 var allerede blevet udbetalt før forliset, som skete i april 1996. Da Rettens revision fandt sted, kunne de nationale myndigheder ikke fremvise nogen data vedrørende støttemodtageren, og Kommissionen havde ikke kendskab til forliset. Støttemodtageren havde kun indsendt en årsberetning i 1994.

40. For så vidt angår de øvrige projekter sank fartøjerne, før det resterende støttebeløb var blevet udbetalt. Projekt SM/PO/7/91 og SM/ES/17/91 har fået udbetalt det fulde restbeløb. Da revisionen fandt sted, var der endnu ikke truffet afgørelse om udbetaling af restbeløbene vedrørende projekt SM/PO/8/92, SM/PO/4/93 og PO/2.1.SG/1265/1/95.

41. Betingelsen for, at der kan ydes fællesskabsstøtte, er, at fartøjet forbliver i drift i en minimumsperiode på tre år. Det er det blandede selskab, hvor EU-partneren pr. definition har stor indflydelse, der skal bære risikoen for, at et fartøj synker eller kommer ud for en ulykke. Af hensyn til princippet om forsvarlig forvaltning burde EU-partneren have sikret sig:

a) at fartøjets forsikring var dækkende, og

b) at det blandede selskab i tilfælde af en ulykke opfyldte sine forpligtelser over for Fællesskabet som foreskrevet i forordningerne ved enten at erstatte fartøjet med et andet eller at tilbagebetale støtten pro rata temporis.

42. I fem af de seks tilfælde fandt Retten intet bevis for, at forsikringsselskaberne havde udbetalt erstatning for de fartøjer, der var gået tabt. Desuden traf Kommissionen og/eller de pågældende nationale myndigheder ingen beslutning om at tilbagesøge støtten fra modtagerne, selv om ingen af fartøjerne var blevet erstattet med andre, så kravet om, at der skulle drives fiskeri i en minimumsperiode på tre år, kunne overholdes.

Kommissionens forvaltning

Generelt

43. De forudgående punkter viser, at der i medlemsstaterne er store svagheder i forvaltningen af ordningen med støtte til blandede selskaber. Mange af disse svagheder skyldes imidlertid, at Kommissionens kontrol er mangelfuld og tilsynet med gennemførelsen af foranstaltningen er utilstrækkeligt. Desuden har Kommissionen ikke truffet korrigerende foranstaltninger selv i tilfælde, hvor den senere fik at vide, at bestemmelserne i forordningerne ikke blev overholdt, som for eksempel da de spanske myndigheder meddelte, at de ikke agtede at tilbagesøge tidligere udbetalt fællesskabsstøtte (jf. punkt 31). Revisionen viste:

a) at anmodningerne om at få bevilget fællesskabsstøtte ikke var blevet vurderet grundigt nok

b) at det ikke er blevet afklaret, på hvilket grundlag det skal beregnes, hvor meget der skal udbetales i støtte, fordi der ikke er indført en ensartet metode til måling af fartøjer

c) at der stadig er unøjagtigheder i Fællesskabets fortegnelse over fiskerfartøjer, og den fortsat ikke er fuldt dækkende

d) at der ikke følges op på årsberetningerne

e) at der ikke foretages grundige undersøgelser, når fartøjer, hvortil der er ydet fællesskabsstøtte, går tabt som følge af ulykker, og

f) at der overhovedet ikke var aflagt besøg i medlemsstaterne for at efterprøve om de oplysninger, støttemodtagerne havde indsendt, var korrekte.

Behandling af støtteanmodninger

44. Hvis man havde foretaget en grundigere vurdering af støtteanmodningerne, før de blandede selskaber blev godkendt, og hvis man havde gennemgået de vedlagte bevisdokumenter mere omhyggeligt, ville man være blevet opmærksom på, at der var uregelmæssigheder i anmodningerne, f. eks. uoverensstemmelser vedrørende tonnagen (jf. punkt 22 25), at fartøjet ikke var i drift (jf. punkt 28), og at der ikke var anført nogen frist for, hvornår istandsættelsen og tilpasningen af de pågældende fartøjer skulle være foretaget, og hvor mange midler der skulle anvendes (jf. punkt 26 27). Under revisionen konstateredes der fejl og udeladelser, som ville være blevet afsløret, hvis der var blevet foretaget en grundig analyse i medlemsstaterne eller i Kommissionen.

Vurdering af oplysningerne om fartøjstonnage

45. Det var en alvorlig mangel ved Kommissionens forvaltning af foranstaltningen, at den ikke identificerede de forkerte data vedrørende tonnagemåling af fartøjer, der var ydet støtte for. Dette resulterede i, at den støtte, der blev udbetalt til projekt SM/GR/3/91, SM/IT/2/94, SM/IT/3/94 og ARG/IT/SM/20 94, var beregnet forkert (jf. punkt 23).

46. Der er vedtaget bestemmelser om, at der for alle fartøjer skal foreligge oplysninger om bruttotonnage senest ved udgangen af 2003 eller i 1995, hvis der er tale om fartøjer med en længde på 24 m og derover (20). Faktisk har man traditionelt anvendt uensartede måleenheder i de forskellige medlemsstater (21). Kommission har blot sidestillet disse nationale måleenheder med BRT, men dens dossierer indeholder ikke noget bevis for, at dette er korrekt. Man burde derfor have anvendt passende omregningskoefficienter for at fastlægge den korrekte støttesats.

Fællesskabets fortegnelse over fiskerfartøjer

47. Meningen med Fællesskabets fortegnelse over fiskerfartøjer er, at den skal omfatte de vigtigste ajourførte oplysninger om Fællesskabets fiskerfartøjer. Dermed skulle Kommissionen kunne kontrollere oplysningerne i projektdossiererne. Men som Retten allerede har bemærket (22), er dette for Kommissionen så vigtige forvaltningsredskab stadig unøjagtigt og ufuldstændigt på en række punkter. Revisionen viste, at dataene i Fællesskabets fortegnelse vedrørende fartøjernes tonnage i nogle tilfælde var unøjagtige eller ufuldstændige. Et stort antal fejl i de nationale fortegnelser over fartøjer, for eksempel vedrørende anvendelsen af BRT og BT, er efterfølgende blevet overført til Fællesskabets fortegnelse over fiskerfartøjer.

48. Navnlig Italien har haft store problemer med at anvende og administrere sin fortegnelse over fartøjer, som stadig ikke er kompatibel med Fællesskabets fortegnelse over fiskerfartøjer. De italienske myndigheder har senest fremsendt oplysninger i august 1995, og Kommissionen har givet udtryk for, at den ikke mener, at de fremsendte oplysninger er korrekte (23). Som følge heraf er betingelsen om, at fællesskabsstøtten først udbetales, når fartøjerne definitivt er slettet af Fællesskabets fortegnelse over fiskerfartøjer (24), ikke blevet overholdt i forbindelse med projekt SM/IT/3/93, SM/IT/2/94, SM/IT/3/94, SM/IT/6/94 og ARG/IT/SM/20 94, der tilsammen tegner sig for en støtte på 10,568 mio. ECU.

49. Også i Grækenland, Spanien og Portugal gik der et stykke tid, før fartøjer, der allerede var overført til tredjelande, blev slettet af fortegnelsen.

50. Kommissionen er ansvarlig for at forvalte og kontrollere foranstaltningen, og den bør derfor i samarbejde med de nationale myndigheder sikre, at de procedurer, der skal anvendes i forbindelse med registrering og formidling af oplysningerne fra de nationale myndigheder, er pålidelige og præcise, og at oplysningerne registreres og formidles i rette tid.

Vurdering af de årlige beretninger

51. For at kunne overvåge de støttemodtagende fiskerfartøjers virksomhed skal der i en minimumsperiode på tre år indsendes årlige beretninger til Kommissionen. Sådanne beretninger er uundværlige, bl. a. når det skal efterprøves, om det blandede selskab, der modtager fællesskabsstøtte, stadig er i drift. Selv om det er af så stor betydning, at der indsendes sådanne beretninger, er der ingen bestemmelser om, at redere kan idømmes sanktioner, hvis de ikke opfylder dette krav, og Kommissionen har heller ikke taget skridt til at sikre, at forordningerne overholdes. Selv når der foreligger sådanne beretninger, analyseres de blandede selskabers regnskaber og de tekniske oplysninger i beretningerne (f. eks. fangster, landinger, udførsler osv.) ikke systematisk. Der foretages ingen sammenligning mellem de anmeldte resultater og de forventede resultater. Ved en mere omhyggelig gennemgang af disse beretninger ville man have fundet de i denne beretning påviste tilfælde, hvor betingelserne for at modtage fællesskabsstøtte ikke er overholdt.

52. I alle de reviderede medlemsstater undtagen Portugal er reglen om, at et blandet selskab skal være i drift i tre år, som var fastsat i Rådets forordning (EØF) nr. 4028/86, blevet videreført under FIUF. I henhold til de portugisiske gennemførelsesbestemmelser skal der kun fremlægges én beretning, som skal dække det første års virksomhed. Når der ikke foreligger sådanne beretninger, har hverken Kommissionen eller de nationale myndigheder mulighed for at overvåge de blandede selskabers virksomhed. Under sådanne omstændigheder vil et blandet selskab oprettet af en portugisisk støttemodtager kunne opløses, umiddelbart efter at beløbet er udbetalt, uden at de nationale myndigheder eller Kommissionen vil kunne kræve, at støtten tilbagebetales. Kommissionen burde have sikret sig, at modtagere overalt i Fællesskabet behandles ens.

Vurdering af ulykker

53. Når Kommissionen skal undersøge de nærmere omstændigheder i forbindelse med et forlis, der vedrører et fiskerfartøj, hvortil der er ydet støtte, og som synker inden for den minimumsperiode på tre år, hvori fartøjet skal være i drift, kunne den få værdifulde oplysninger til brug for sin egen vurdering, hvis den gennemgik de pågældende skadesanmeldelser, navnlig hvis disse er blevet afvist. Men selv i de tilfælde, hvor der skulle udbetales et restbeløb til et fartøj, som var forlist, har Kommissionen aldrig forsøgt at finde ud af, hvad der var kommet ud af en eventuel skadesanmeldelse (jf. også punkt 39 42).

Stedlig kontrol

54. Kommissionens tjenestegrene har kun aflagt meget få kontrolbesøg i medlemsstaterne for at afgøre, om de fremsendte oplysninger var pålidelige, og har heller ikke aflagt besøg hos modtagerne for at undersøge, om de foreslåede projekter var i overensstemmelse med de faktiske forhold.

FORANSTALTNINGENS EFFEKT OG PRODUKTIVITET

55. Det væsentligste formål med ordningen med blandede selskaber er at reducere fællesskabsflådens kapacitet og dermed at bidrage til en bedre balance mellem de disponible ressourcer og fiskeriet. Støtten ydes derfor til gengæld for, at det støttede fartøj slettes af Fællesskabets fortegnelse over fiskerfartøjer og overføres til et tredjelands fortegnelse.

56. Under gennemførelsen af FUP i perioden 1991 1997 er den samlede kapacitet blevet reduceret med ca. 3000 000 tons, og heraf skyldes ca. 36 % de aftaler, der er indgået om blandede selskaber (jf. tabel 6).

57. Resultaterne er dog ikke så imponerende, som de ser ud til. Ca. 90 % af de fartøjer, der indgik i de reviderede projekter, fiskede allerede uden for EU-farvande, og der var ikke store muligheder for, at de ville komme til at fiske i EU-farvande. Derfor har det stort set ikke haft nogen indvirkning på fiskeriet i EU-farvande, at de er blevet slettet endeligt af Fællesskabets fortegnelse over fiskerfartøjer. Desuden har fangstmængderne i EU ligget på et stabilt niveau (jf. tabel 2). Sammenlignet med eksport er ordningen med blandede selskaber en dyr måde at få slettet fartøjer af Fællesskabets fortegnelse på.

58. I Kommissionens dossierer er der endvidere intet bevis for, at fartøjernes fiskerettigheder i henhold til de internationale fiskeriaftaler (IFA) er blevet overført til andre EU-fartøjer, eller at de beløb, der i henhold til sådanne IFA'er er blevet betalt til de pågældende tredjelande over EU-budgettet, er blevet reduceret tilsvarende. Faktisk tyder den foreliggende dokumentation på, at IFA'erne resulterer i, at Fællesskabets udgifter stiger, mens der bliver stadig færre muligheder for at drive fiskeri. Retten har allerede gjort opmærksom på de stadigt stigende omkostninger forbundet med disse IFA'er (25).

59. Der udbetales nøjagtig samme støtte i forbindelse med ophugningsforanstaltningen som til det blandede selskab, og denne støtte er dobbelt så høj som den, der ydes, når fartøjet udføres eller overgår til anden anvendelse end fiskeri. Når fartøjet hugges op, får rederen kompensation for tab af et gode, men når fartøjet indgår i et blandet selskab, forbliver dette gode intakt, og rederen kan fortsætte med at nyde godt af indtægterne fra selskabet. De overordnede mål for ordningen med blandede selskaber er måske nok rimelige, men støtten i forbindelse med de tilskyndelsesforanstaltninger, der er iværksat, er alt for fordelagtig sammenlignet med de eksisterende alternativer. Desuden omfatter den gældende ordning, som kræver betydelige finansielle midler, ikke passende garantier, så det sikres, at Fællesskabets finansielle resssourcer beskyttes.

60. At udbetale kapitaltilskud til rederne er formodentlig ikke den mest effektive måde, hvorpå man kan sikre sig, at støtten anvendes til fortsat at drive fiskeri. I henhold til forordningen er der andre muligheder, nemlig rentegodtgørelse eller kapitaltilførsel i forbindelse med udvidelse af garantifonde. Havde man valgt disse muligheder, kunne man bedre have sikret sig, at der var ført tilsyn med det blandede selskabs virksomhed, og at det blev kontrolleret, om det fortsat drev fiskeri i overensstemmelse med forordningerne, men disse muligheder er ikke blevet anvendt.

KONKLUSION

61. De største svagheder, der blev konstateret, skyldtes i vid udstrækning, at medlemsstaternes og Kommissionens procedurer for tilsyn og kontrol var mangelfulde (jf. punkt 22 42 og 43 54). Navnlig skal Fællesskabets fortegnelse over fiskerfartøjer stadig forbedres væsentligt, før den vil være fuldstændig pålidelig (jf. punkt 47 50). Den støtte, som kan udbetales, er høj og svarer til den sats, der kan udbetales, hvis fartøjet ophugges. Ofte er støtten mange gange højere end den sum, fartøjet er forsikret for, og derfor burde Fællesskabets finansielle interesse i, at fartøjet driver fiskeri i overensstemmelse med forordningerne, have været passende beskyttet (jf. punkt 59).

62. Kommissionen bør straks tage sine procedurer for tilsyn og kontrol op til revision, og i tilfælde som dem, der er påvist i denne beretning (jf. punkt 23, 28, 31 33, 37 38 og 41 42), bør den tilbagesøge EU-støtten, hvor det er relevant.

63. Som Kommissionen og medlemsstaterne har forvaltet ordningen til dato, er udbetalingen af et kapitaltilskud til rederen ikke det mest effektive middel til at støtte de blandede selskabers virksomhed. Andre muligheder, der er fastsat i forordningerne - en rentegodtgørelse eller en kapitaltilførsel i forbindelse med udvidelse af garantifonde - er indtil dato aldrig blevet anvendt, selv om de ville sikre en bedre beskyttelse af Fællesskabets finansielle interesser (jf. punkt 60). Skal der fortsat udbetales kapitaltilskud, bør Kommissionen tage de fornødne skridt til at sikre, at modtagerne stiller tilstrækkelige garantier (f. eks. bankgarantier) til fortsat at drive fiskeri og forsyne EU-markedet med fisk i den krævede minimumsperiode.

64. En tredjedel af reduktionen af EF-fiskerflåden siden 1991 skyldes denne foranstaltning, men ca. 90 % af de fartøjer, de reviderede projekter omfattede, fiskede allerede uden for EU-farvande, og der var kun ringe udsigt til, at de fremover ville komme til at fiske i EU-farvande. Det har derfor praktisk talt ikke haft nogen effekt for fiskeriet i EU-farvande, at fartøjerne er blevet slettet af Fællesskabets fortegnelse over fiskerfartøjer. Desuden har fangsterne i EU ligget på et stabilt niveau (jf. punkt 57). Der blev ikke fundet noget bevis i Kommissionens dossierer for, at forlægningen af fiskeriet havde medført, at de pågældende fartøjers fiskerettigheder i henhold til de internationale fiskeriaftaler var blevet tildelt andre EU-fartøjer, eller at de beløb, der afholdes over EU-budgettet til dækning af de pågældende tredjelandes udgifter, var blevet reduceret (jf. punkt 58).

Vedtaget af Revisionsretten i Luxembourg på mødet den 7. oktober 1998.

På Revisionsrettens vegne

Bernhard FRIEDMANN

Formand

>TABELPOSITION>

>TABELPOSITION>

>TABELPOSITION>

>TABELPOSITION>

>TABELPOSITION>

>TABELPOSITION>

(1) Rådets beslutning 97/413/EF af 26. juni 1997, EFT L 175 af 3.7.1997, s. 27, og Kommissionens beslutning 98/119/EF-98/131/EF af 16. december 1997, EFT L 39 af 12.2.1998, s. 1.

(2) Særberetning nr. 3/93, EFT C 2 af 4.1.1994.

(3) EFT C 348 af 18.11.1997.

(4) Særberetning nr. 3/93, punkt 1.2.

(5) Rådets forordning (EØF) nr. 3944/90 af 20. december 1990, EFT L 380 af 31.12.1990, s. 1, om ændring af forordning (EØF) nr. 4028/86 af 18. december 1986, EFT L 376 af 31.12.1986, s. 7.

(6) EFT L 181 af 8.7.1991, s. 1.

(7) Artikel 21a i Rådets forordning (EØF) nr. 4028/86, som ændret ved forordning (EØF) nr. 3944/90.

(8) Artikel 21b, stk. 2, i Rådets forordning (EØF) nr. 4028/86, som ændret.

(9) EFT L 193 af 31.7.1993, s. 1.

(10) EFT L 346 af 31.12.1993, s. 1.

(11) EFT L 318 af 20.12.1993, s. 1.

(12) Årsberetningen for regnskabsåret 1996, EFT C 348 af 18.11.1997, s. 221, punkt 9.4.

(13) Artikel 2 i Kommissionens forordning (EF) nr. 1796/95 af 25. juli 1995, EFT L 174 af 26.7.1995, s. 11.

(14) Årsberetningen for regnskabsåret 1996, punkt 9.35 9.36.

(15) Artikel 21b, stk. 2, i Rådets forordning (EØF) nr. 4028/86; artikel 2, stk. 3, i Kommissionens forordning (EØF) nr. 1956/91 af 21. juni 1991, EFT L 181 af 8.7.1991, s. 1; punkt 1.2.a) i bilag III til Rådets forordning (EF) nr. 3699/93 af 21. december 1993, EFT L 366 af 31.12.1993, s. 1.

(16) Artikel 16 i Rådets forordning (EØF) nr. 2908/83 af 4. oktober 1983, EFT L 290 af 22.10.1983, s. 1.

(17) Punkt 1.2.b) i bilag III til Rådets forordning (EF) nr. 3699/93.

(18) Årsberetningen for regnskabsåret 1996, punkt 9.39 9.40.

(19) Artikel 21a i Rådets forordning (EØF) nr. 4028/86; artikel 9, stk. 3, i Rådets forordning (EF) nr. 3699/93; artikel 2, litra e) i aftalen med Argentina.

(20) Rådets forordning (EF) nr. 3259/94, EFT L 339 af 29.12.1994, s. 11, om ændring af forordning (EØF) nr. 2930/86, EFT L 274 af 25.9.1986, s. 1, og Kommissionens beslutning 95/84/EF, EFT L 67 af 25.3.1995, s. 33.

(21) Årsberetningen for regnskabsåret 1996, punkt 9.35 9.36.

(22) Årsberetningen for regnskabsåret 1996, punkt 9.29 9.33.

(23) KOM(96) 305 endelig udg.

(24) Artikel 5, stk. 1, i Kommissionens forordning (EØF) nr. 1956/91.

(25) Årsberetningen for regnskabsåret 1992, EFT C 309 af 16.11.1993.

KOMMISSIONENS SVAR

RESUMÉ AF SÆRBERETNINGEN OM EF-FORANSTALTNINGER TIL FREMME AF OPRETTELSE AF BLANDEDE SELSKABER I FISKERISEKTOREN

De konstaterede mangler og svagheder i anvendelsen af bestemmelserne blev for hovedpartens vedkommende allerede beskrevet i en rapport fra Generaldirektoratet for Fiskeri i 1995. Kommissionen har taget passende skridt til at få disse problemer løst.

Kommissionen skal understrege, at trods problemerne med gennemførelsen af foranstaltningen har de blandede selskaber vist sig at være et meget nyttigt instrument over for de problemer, der har gjort sig gældende for fællesskabsflåderne i 1990'erne. De blandede selskaber har bidraget til:

- at mindske EF-flådens kapacitet med en tredjedel af den samlede reduktion, der blev foretaget i årene 1991 1997, som anført af Revisionsretten

- at løse problemet for fællesskabsredere, der havde vanskeligt ved at få adgang til tredjelandes ressourcer

- at konsolidere et stabilt og varigt samarbejde mellem Fællesskabet og de tredjelande, det har forbindelser med på fiskeriområdet

- at bevare, i det mindste delvis, beskæftigelsen om bord på de overførte fartøjer og inden for de tilknyttede aktiviteter

- At forsyne fællesskabsmarkedet og dermed mindske Fællesskabets afhængighed af eksterne leverandører.

I betragtning af deres bidrag til den strukturelle tilpasning af fiskerikapaciteten i Den Europæiske Union vil de blandede selskaber fortsat indgå i de nye FIUF-bestemmelser. Kommissionen har med henblik på dette iværksat en samlet vurdering af ordningen vedrørende blandede selskaber, herunder de blandede selskaber finansieret inden for rammerne af aftalen med Argentina.

Der vil blive fastlagt en fælles tilgang for at sikre sammenhæng og komplementaritet med politikken for fiskeriaftaler. De blandede selskaber er faktisk et udviklingsinstrument for fiskerisektoren i de tredjelande, Fællesskabet har indgået en aftale med. På den anden side udgør fiskeriaftalen en passende juridisk ramme for overvågning af projekterne vedrørende blandede selskaber og disse selskabers virksomhed.

I forbindelse med udarbejdelsen af de nye FIUF-bestemmelser vil Kommissionen styrke retsgrundlaget vedrørende:

- de betingelser, der skal opfyldes ved oprettelsen af det blandede selskab

- de garantier, der kræves af modtageren i forbindelse med fællesskabspræmien

- reglerne for kontrol og overvågning.

På grundlag af de nugældende bestemmelser har Kommissionen mindet medlemsstaterne om deres forpligtelser vedrørende forvaltning og overvågning af projekterne for blandede selskaber. Den har også iværksat flere initiativer til styrkelse af den overvågning, dens tjenestegrene foretager (oprettelse af database, undersøgelse af de nationale målemetoder, intensivering af kontrollen).

Med hensyn til de af Revisionsretten nævnte tilfælde foretager Kommissionen alle nødvendige undersøgelser vedrørende forskellene i fartøjernes tonnage, støtten til nybygning og modernisering, ændringerne af projekterne vedrørende blandede selskaber og forlis. Kommissionen vil tilbagesøge eventuelle uberettiget udbetalte beløb.

BESKRIVELSE AF DE REVIDEREDE AKTIVITETER

Retsgrundlaget

9. Inden for rammerne af forordning (EØF) nr. 4028/86 har Kommissionen direkte forvaltet ordningen vedrørende blandede selskaber, men det skal bemærkes, at forvaltningen har hvilet på en forudgående behandling foretaget af medlemsstaterne, der dels forhåndsklassificerer projekterne ved afgivelse af en positiv udtalelse om finansiering af dem, dels bekræfter rigtigheden af de oplysninger, ansøgeren fremlægger ved indgivelse af støtteansøgningen og betalingsanmodningerne.

18. Den under punkt 9 beskrevne procedure gælder også for forvaltningen af blandede selskaber inden for rammerne af aftalen med Argentina bortset fra, at den endelige udvælgelse af projekterne foretages af Den Blandede Komité EF-Argentina.

BUDGETMIDLER

21. Som anført i Kommissionens svar vedrørende punkt 9.4 i 1996-årsberetningen traf budgetmyndigheden beslutning om at samle betalingerne for aktioner, der har samme formål, for ikke at øge antallet af budgetposter.

REVISIONSRESULTATER

Forvaltningen i medlemsstaterne

Beregning af fartøjstonnagen

23. For projektet SM/GR/3/91 anmodede de græske myndigheder den pågældende modtager (som accepterede) om at lade sit fartøj måle i BRT, for at støtten kunne beregnes korrekt, og det eventuelt for meget betalte beløb kunne tilbagesøges.

For de tre italienske fartøjers vedkommende har Kommissionen kontaktet de berørte myndigheder med henblik på de nødvendige undersøgelser og løsning af de påpegede problemer. Kommissionen vil tilbagesøge eventuelle urigtigt udbetalte beløb.

24 25. For at løse problemet med uensartede målemetoder har Kommissionen indgået en kontrakt med et ekspertinstitut, der skal undersøge de nationale måleres arbejdsmetoder og udarbejde en rapport om, hvordan målingen foretages i medlemsstaterne. Denne rapport vil foreligge medio 1999.

På grundlag af rapportens anbefalinger vil Kommissionen tage initiativ til at foreslå eventuelle yderligere skridt til eliminering af uensartet måling.

Det skal imidlertid påpeges, at ommålingen af alle fartøjer i BT i overensstemmelse med forordning (EØF) nr. 2930/86, som revideret ved forordning (EF) nr. 3259/94, forløber tilfredsstillende i de fleste medlemsstater. Kommissionen har for nylig mindet de medlemsstater, hvor der ikke er gjort tilstrækkeligt fremskridt, om deres forpligtelser. Kommissionen overvejer muligheden af sagsanlæg og har sendt officielle meddelelser herom til fem medlemsstater.

Er de fartøjer, der modtager støtte, egnede til det påtænkte fiskeri?

26 27. De, der ansøger om støtte til et blandet selskab, skal i de dokumenter, de fremsender til de nationale administrationer, redegøre for betingelserne for adgang til fiskerizonen, herunder deres fartøjers tekniske tilpasning til det pågældende fiskeri. Ved fremlæggelsen af støtteansøgningen bekræfter medlemsstaterne, at disse oplysninger er rigtige.

Det forhold, at der udføres arbejder på et fartøj, betyder ikke, at det er teknisk uegnet til det påtænkte fiskeri på tidspunktet for oprettelsen af det blandede selskab. Fartøjerne vedligeholdes faktisk regelmæssigt, og dette tidspunkt bruges, når fartøjerne forudses overført, til at foretage ændringer, der gør dem bedre egnet til de særlige forhold i den nye fiskerizone, øger deres produktivitet eller forbedrer udstyret til forarbejdning af fangsterne.

Ved udarbejdelsen af de nye bestemmelser om FIUF (det finansielle instrument til udvikling af fiskeriet) vil Kommissionen undersøge muligheden for at fastsætte, at der på ansøgningstidspunktet skal gives nærmere oplysninger om de planlagte arbejder, med en maksimumsfrist for udførelsen af dem.

Fartøjernes støtteberettigelse

28. Fartøjer, der fisker i ikke-fællesskabsfarvande, hvor der er vanskeligheder med adgang til ressourcerne, har førsteret til finansiel støtte inden for rammerne af ordningen vedrørende blandede selskaber.

Nogle fartøjer har måttet indstille deres fiskeri midlertidigt som følge af vanskeligheder i ikke-fællesskabsfarvande (Namibia, NAFO), hvor de fiskede i begyndelsen af 1990'erne. Dette har ikke berørt deres operationelle karakter.

Tværtimod har Kommissionen bestræbt sig på at finde fiskeriområder til dem inden for rammerne af aftalen EF-Argentina. Forhandlingerne om denne aftale og procedurerne til iværksættelse af den afsluttedes først ved udgangen af 1994. De pågældende fartøjer har fra 1995 draget fordel af denne foranstaltning.

Under disse omstændigheder har Kommissionen ikke til hensigt at søge støtten tilbagebetalt.

EF-støtte til skibsbygning og modernisering er ikke blevet tilbagesøgt

30. Der er ved at blive oprettet en ny database for al støtte til nybygning og modernisering, der siden 1983 er ydet pr. fartøj.

Denne databases indhold vil periodisk blive sammenholdt med flådefilen for at undersøge, om de pågældende fartøjer er blevet ved med at fiske i den i bestemmelserne fastsatte periode.

De første resultater vil foreligge ved udgangen af 1998.

31. Kommissionen deler ikke de spanske myndigheders opfattelse af, at princippet om en forholdsmæssig tilbagesøgning ikke skal gælde for fartøjer, der har modtaget støtte under ordningen for blandede selskaber i medfør af forordning (EØF) nr. 4028/86 og aftalen med Argentina.

De spanske myndigheder har accepteret Kommissionens forslag om, at der afholdes et teknisk møde om dette spørgsmål.

32. Kommissionen har henvendt sig til modtageren for de to fartøjers vedkommende og anmodet om tilbagebetaling til Fællesskabet af et beløb på 7 667 740 FRF.

I betragtning af de franske myndigheders forbehold med hensyn til princippet om pro rata temporis tilbagesøgning vil der imidlertid blive afholdt et samrådsmøde mellem dem og Kommissionen.

33. Så snart den i punkt 30 nævnte database bliver operationel, vil Kommissionen efter en omfattende kontrol af samtlige data og samråd med de nationale myndigheder i alle berørte lande tilbagesøge de skyldige beløb.

En række blandede selskaber er ikke autentiske

35. De gældende fællesskabsbestemmelser fastsætter ikke en mindsteandel for partnerne, men præciserer, at Kommissionen kan prioritere projekter, hvor flere fællesskabsredere får en majoritetsandel i det blandede selskab.

Spørgsmålet om partnernes procentvise deltagelse i det blandede selskab og deltagelsens mindstevarighed vil blive undersøgt ved udarbejdelsen af de nye FIUF-bestemmelser.

Kommissionen undersøger den argentinske partners andel i det blandede selskab inden for projekt ARG/ES/SM/53-96.

36. Det blandede selskabs levedygtighed undersøges af de nationale myndigheder, inden støtteansøgningen fremsendes til Kommissionen.

Partnernes andel i det blandede selskab kan indskydes i naturalier. Fællesskabspartneren indskyder fartøjet, og tredjelandspartneren indskyder fiskerilicensen.

Den mulighed, at der fastsættes et obligatorisk kapitalindskud i det blandede selskab, vil blive undersøgt ved udarbejdelsen af de nye FIUF-bestemmelser.

Projekter for blandede selskaber er blevet ændret

37. Kommissionen har ment, at modtageren behørigt har begrundet ændringen af driftsvilkårene af tvingende grunde, og den har accepteret overførslen af de to fartøjer til Peru. I betragtning af, at det blandede selskab har fortsat fiskeriet, er der i den forbindelse ikke blevet sat spørgsmålstegn ved fællesskabsstøtten.

Kommissionen har henvendt sig til modtageren for at få klarlagt situationen omkring det tredje fartøj og vil træffe de nødvendige beslutninger i medfør af bestemmelserne.

38. Kommissionen har anmodet de berørte myndigheder om forklaringer. Den vil træffe de nødvendige beslutninger i medfør af bestemmelserne.

Fartøjer, der har modtaget støtte, er gået tabt som følge af ulykker

39 42. Kommissionen har flere gange henvendt sig til de nationale myndigheder for at få oplysninger om ulykkesomstændighederne og særlig om forsikringerne for de pågældende fartøjer.

Kommissionen undersøger alle forlis, så snart den underrettes om dem, og træffer de nødvendige foranstaltninger.

Kommissionen deler Revisionsrettens opfattelse. Ved udarbejdelsen af de nye FIUF-bestemmelser vil Kommissionen undersøge muligheden for at gøre det obligatorisk at tegne en forsikring for hvert fartøj, der overføres til et blandet selskab, og fastlægge nærmere finansielle bestemmelser om ulykkestilfælde.

Kommissionens forvaltning

Behandling af støtteanmodninger

44. Hovedparten af de betingelser, fartøjerne skal opfylde for at være støtteberettigede under ordningen for blandede selskaber, skal efterprøves af de nationale myndigheder ved behandlingen af anmodningerne fra modtageren.

Efterprøvningen af rigtigheden af de oplysninger, medlemsstaterne fremsender, sker i hovedsagen ved kontrollen på stedet.

Afhængigt af de midler, Kommissionen har til rådighed, forudses der allerede i 1998 en intensiveret kontrol af ordningen vedrørende blandede selskaber.

Kommissionen har gjort medlemsstaterne bevidste om en forbedring af forvaltningen og overvågningen af projekterne vedrørende blandede selskaber. Dette spørgsmål vil også blive taget op på de kontrolkoordineringsmøder, der for nylig er indført mellem Kommissionen og medlemsstaterne, så kontrollen af projekterne vedrørende blandede selskaber prioriteres.

Vurdering af oplysningerne om fartøjstonnage

45. Det påhviler medlemsstaterne at certificere fartøjernes tonnage.

Kommissionen vil henvende sig til de græske og de italienske myndigheder og anmode dem om yderligere oplysninger vedrørende de nævnte sager.(Se også punkt 23).

46. Kommissionen har allerede besvaret Revisionsrettens bemærkning under punkt 24 og 25.

Fællesskabets fortegnelse over fiskerfartøjer

47. Efter Kommissionens svar på Revisionsrettens bemærkninger om fortegnelsen over fiskerfartøjer i 1996-beretningen (punkt 9.29 9.33) er situationen blevet betydeligt bedre som følge af de bilaterale kontakter mellem Kommissionen og medlemsstaterne om fastlæggelse af flerårige udviklingsprogrammer for perioden 1997 2001 og som følge af de fælles kontrol- og strukturbesøg, Kommissionens tjenestegrene har aflagt for at sikre en effektiv gennemførelse af disse programmer.

48. For Italiens vedkommende har Kommissionen sammen med de italienske myndigheder nedsat en arbejdsgruppe til at gennemgå og ajourføre dataene i den italienske fartøjsfortegnelse fra og med 1. januar 1992. Arbejdsgruppen vil også undersøge overensstemmelsen mellem fartøjsfortegnelsens data og de data, Italien har fremlagt i forbindelse med det flerårige udviklingsprogram 1992 1996. Arbejdsgruppens opgave afsluttes den 31. december 1998.

49. Den tid, der gik, inden overførte fartøjer blev slettet i EF-fartøjsfortegnelsen, skyldtes administrative forsinkelser. Slettelsen i det nationale register havde faktisk fundet sted.

Kommissionen har mindet medlemsstaterne om, at de har pligt til straks at meddele ændringer i deres nationale fortegnelser.

I øvrigt fastsætter udkastet til den nye forordning om EF-fartøjsfortegnelsen meget korte frister for medlemsstaternes fremsendelse af data.

50. I forbindelse med gennemførelsen af de flerårige udviklingsprogrammer for perioden 1997 2001 og revisionen af lovgivningen om EF-fiskerfartøjsfortegnelsen har Kommissionen gentagne gange mindet medlemsstaterne om forpligtelsen til at meddele de påkrævede oplysninger.

I den kommende gennemførelsesforordning om det finansielle instrument til udvikling af fiskeriet (FIUF) vil Kommissionen foreslå en stramning af reglerne ved medlemsstaternes manglende overholdelse af informationskravene.

Vurdering af de årlige beretninger

51. Kommissionen henvender sig systematisk til medlemsstaterne og anmoder om de manglende beretninger.

Disse beretninger gennemgås periodisk af Kommissionen, for at der kan gøres status over foranstaltningen. En indgående kontrol foretages på stikprøvebasis.

Desuden har Kommissionen besluttet at foretage en helhedsvurdering af ordningen vedrørende blandede selskaber, og den er nu ved at blive iværksat. Der pågår også en vurdering af de internationale fiskeriaftaler, som omfatter de blandede selskaber, der finansieres inden for rammerne af aftalen med Argentina.

52. Ved møderne i overvågningsudvalget i Portugal har Kommissionen mindet om nødvendigheden af, at der i den portugisiske lovgivning fastsættes bestemmelser om støttemodtagerens pligt til at fremlægge tre årsberetninger.

De portugisiske myndigheder er nu ved at tilpasse lovgivningen, så der tages hensyn til Kommissionens anmodning.

Vurdering af ulykker

53. Kommissionen har allerede svaret på denne bemærkning under punkt 42.

Stedlig kontrol

54. Ved fremsendelsen af støtteansøgningen til Fællesskabet bekræfter de nationale myndigheder, at fartøjet opfylder betingelserne som fastsat i bestemmelserne.

Den kontrol på stedet, Kommissionen har foretaget i forbindelse med strukturpolitikken på fiskeriområdet, har mere drejet sig om projekter med et fysisk indhold - nybygning, akvakultur.

Kommissionen har dog allerede i 1998 forudset en intensivering af den stedlige kontrol af de blandede selskaber i Spanien, Portugal, Italien og Grækenland.

FORANSTALTNINGENS EFFEKT OG PRODUKTIVITET

57. I forbindelse med omstruktureringen af fællesskabsflåden har ordningen vedrørende blandede selskaber gjort det muligt at tilbyde Fællesskabets fiskere, og særlig dem, der havde vanskeligt ved at få adgang til tredjelandes ressourcer, nye fiskerimuligheder.

Denne foranstaltning er dermed en god løsning for disse fartøjer og for fællesskabsmarkedet, fordi fartøjerne, samtidig med at de definitivt er udelukket fra fællesskabsfarvandene, fortsat sikrer forsyningen af dette marked.

Stabiliteten i landingerne i fællesskabsfarvandene skyldes de tekniske fremskridt, der til stadighed øger fiskerflådernes produktivitet.

Det blandede selskab er givet en dyrere løsning end slet og ret eksport, men den er berettiget på grund af de store fordele, den indebærer: forsyning af fællesskabsmarkedet, bevarelse (i det mindste delvis) af beskæftigelsen om bord og inden for de tilknyttede aktiviteter i hjemstedshavnen (forsyning, landing, vedligeholdelse af fartøjer osv.).

Størrelsen af fællesskabspræmien til de blandede selskaber vil blive undersøgt igen ved udarbejdelsen af de nye bestemmelser om FIUF.

58. Kommissionen sørger ud fra de oplysninger, den har, sammen med medlemsstaterne for, at fartøjer, der udtræder af disse aftaler, erstattes.

Den finansielle kompensation genforhandles med tredjelandene ved fornyelsen af aftalerne ud fra de tilbudte fiskerimuligheder, anmodningerne fra medlemsstaterne og den faktiske udnyttelse i den foregående protokols gyldighedsperiode.

Spørgsmålet om fartøjer, der udtræder af fiskeriaftalerne for at oprette et blandet selskab, vil blive undersøgt ved udarbejdelsen af de nye FIUF-bestemmelser og også taget i betragtning efter den igangværende vurdering af fiskeriaftalerne.

59. Som anført under punkt 57 står de opnåede fordele i forhold til størrelsen af fælleskabspræmien til de blandede selskaber.

De garantier, der skal kræves af modtageren, herunder betalingsbetingelserne, vil blive undersøgt ved udarbejdelsen af de nye FIUF-bestemmelser.

60. De forskellige former, den finansielle støtte kan antage, og midlerne til fremme af anvendelsen af dem vil blive undersøgt ved udarbejdelsen af de nye FIUF-bestemmelser.

KONKLUSION

61. Medlemsstaterne bekræfter rigtigheden af de oplysninger, modtageren fremsender.

På grundlag af de midler, Kommissionen har til rådighed, er der allerede i 1998 truffet foranstaltninger til en øget kontrol af ordningen vedrørende blandede selskaber.

Desuden har Kommissionen skærpet medlemsstaternes opmærksomhed på en forbedring af forvaltningen og overvågningen af projekterne vedrørende blandede selskaber.

Kommissionen har allerede truffet foranstaltninger til forbedring af EF-fartøjsfortegnelsen og mindet medlemsstaterne om deres forpligtelser.

Reglerne om kontrol og overvågning og de garantier, der skal kræves af modtageren, vil blive undersøgt ved udarbejdelsen af de nye FIUF-bestemmelser.

62. Kommissionen har allerede truffet foranstaltninger til at forbedre kontrollen med ordningen vedrørende blandede selskaber, særlig ved udvikling af et edb-program, der gør det muligt at identificere fartøjer, der tidligere har modtaget fællesskabsstøtte, og de første resultater heraf vil foreligge ved udgangen af 1998.

For så vidt angår forskellene i fartøjernes tonnage, støtte til nybygning og modernisering, ændringer i projekterne vedrørende blandede selskaber og forlis vil Kommissionen foretage alle de nødvendige efterprøvninger og i givet fald tilbagesøge de uretmæssigt udbetalte beløb.

63. De forskellige former for finansiel støtte og ligeledes midlerne til fremme af anvendelsen af dem og sikkerheden for fortsat drift og forsyning af fællesskabsmarkedet vil blive undersøgt ved udarbejdelsen af de nye FIUF-bestemmelser.

64. Ordningen vedrørende blandede selskaber har gjort det muligt at løse problemet for fællesskabsfartøjer, der havde vanskeligt ved at få adgang til tredjelandes ressourcer. Disse fartøjer, der ikke mere kan vende tilbage til fællesskabsfarvandene, fisker nu i tredjelandsfarvande uden begrænsning og bidrager til forsyning af fællesskabsmarkedet.

Stabiliteten i landingerne i fællesskabsfarvandene skyldes de tekniske fremskridt, der til stadighed øger fiskerflådernes produktivitet.

De fartøjer, der udtræder af fiskeriaftalerne, erstattes så vidt muligt, og den finansielle kompensation genforhandles ved fornyelsen af aftalerne.

Spørgsmålet om fartøjer, der udtræder af fiskeriaftalerne for at oprette et blandet selskab, vil blive undersøgt ved udarbejdelsen af de nye FIUF-bestemmelser og også taget i betragtning efter den igangværende vurdering af fiskeriaftalerne.